نسیم عباسی

نسیمؔ عباسی اردو کے معروف شاعر ہیں۔آپ غزل گو شعرا میں ممتاز مقام رکھتے ہیں۔

 حالات زندگی 
نسیمؔ عباسی کا اصل نام نسیم الرحمان عباسی ہے۔نسیمؔ عباسی 10 فروری 1951ء کو ضلع ایبٹ آباد کے علاقے "لورہ " کے گاؤں 'میرا حسنال ' میں پیدا ہوئے۔آپ کے آباؤاجداد ملتان سے ہجرت کر کے سر زمین ہزارہ میں آئے تھے۔ابتدائی تعلیم گاؤں کے مقامی اسکول سے حاصل کی۔میٹرک کا امتحان بھی گورنمنٹ ہائی اسکول لورہ سے پاس کیا۔مزید تعلیم کے حصول کے لیے ایبٹ آباد شہر چلے آئے۔گورنمنٹ پوسٹ گریجویٹ کالج نمبر 1 میں داخلہ لیا۔بی اے کی ڈگری بھی اسی کالج سے حاصل کی۔

 عملی زندگی 
نسیمؔ عباسی نے اپنی عملی زندگی کا آغاز ریڈیو پاکستان سے کیا اور بہت قلیل مدت گزارنے کے بعد پاکستان نیشنل سینٹر پشاور میں ملازمت اختیار کر لی۔ان کے دورِ ملازمت میں پاکستان نیشنل سینٹر کے منیجنگ ڈائریکٹر نامور شاعر احمد فرازؔ تھے۔ان سے قربت کے باعث شاعری کی طرف توجہ مبذول کرنے میں کافی حد تک کامیاب ہوئے۔نسیمؔ عباسی کا میلان طبع ملازمت کو قبول نہیں کرتا تھا جس وجہ سے متعدد ادارے تبدیل کیے۔ہر شعبۂ ہائے زندگی میں تجربہ کاری کرتے رہے اور جگہ جگہ سے ملازمت کو خیر باد کہتے رہے۔

نسیمؔ عباسی کی اصل وجہ شہرت ان کی جدید تر شاعری ہے۔آپ کی شاعری ہر دور کے مسائل کا احاطہ کرتی ہے۔آپ کا شمار ایسے شعرا میں ہوتا ہے جو تعداد پر نہیں بلکہ معیار پر بھروسا رکھتے ہیں۔نسیمؔ عباسی نے اپنی شاعری کی شروعات اس وقت کی جب جدیدیت کی لائی ہوئی علامت پسندی اور تجریدیت کے تصورات پر کافی بحث و مباحثہ شروع ہو چکا تھا۔نسیمؔ عباسی اس عہد میں اپنے علم ،تجربے ، مشاہدے اور جدت پسند طبیعت کی بنا پر اپنی الگ شناخت قائم کرنے ،اپنے فکر و خیالات کو نئے پیرائے سے ادا کرنے کے لیے نئی راہیں تلاش کرنے میں کامیاب رہے۔

نسیمؔ عباسی نے اپنی شاعری میں کوئی خاص نظریہ نہیں پیش کیا بلکہ یہ عمل قاری کی فکر اور اس کے فہم پر چھوڑ دیا ہے تاکہ وہ اپنی فکری اساس کے مطابق معنی و مطلب اخذ کر سکے۔

 نسیمؔ عباسی کی تصانیف 
نسیم عباسی کی 4 کتابیں شائع ہو چکی ہیں جبکہ ایک کتاب ' وہ ایک لفظ ' اشاعت کے قریب ہے۔
+نمبر شمارنامصنفاشعار تاریخ1نیا آسمان          شاعری67 غزلیں2002ء2فی الحالشاعری59 غزلیں2007ء3فلک ہتھیلی       پر شاعری62 غزلیں ،124 فردیات2012ء4پس اندازشاعری (انتخاب)72 غزلیں اور 72 فردیات2017ء

 شعری مثالیں 
نسیم عباسی کے نزدیک ہر شعر کسی بھی ڈکشن میں ہو ہر عہد کی روایت سے ہم آہنگ ہو کر اپنا اعتبار قائم کر لیتا ہے۔نسیمؔ عباسی کی شاعری میں سے چند منتخب اشعار درج ذیل ہیں۔دوست بن کر بھی کہیں گھات لگا سکتی ہے

موت کا کیا ہے کسی روپ میں آ سکتی ہے

ان مکانوں میں یہ دھڑکا سا لگا رہتا ہے

اگلی بارش در و دیوار گرا سکتی ہےکس کو جا کر بتاؤں میں یہ بات

دن گزرتا نہیں گزارے سے

بھول جاتے ہو نام تک میرا

کیاتوقع رکھوں تمھارے سے

 روابط 
نسیمؔ عباسی کی شاعری پر ایم فل میں مقالے تحریر ہو چکے ہیں۔ ان کے علاوہ بی ایس کی ڈگری کے حصول کے لیے بھی متعدد مقالے تحریر کیے جا چکے ہیں۔

 "ایم فل مقالہ: نسیم عباسی بحیثیت غزل گو شاعر(محمد سہیل)
 نسیم عباسی کی شاعری میں امیجری ( جویریہ)
 نسیم عباسی کی شاعری میں مابعد جدیدیت ( نعمان ریاض)"

 حوالہ جات 

 نسیم عباسی کی شاعری میں امیجری
 نسیم عباسی بحیثیت غزل گو شاعر
 نسیم عباسی ۔ پس انداز۔فیصل آباد:مثال پبلشرز ،س2017ء
 نسیم عباسی۔فلک ہتھیلی پر۔فیصل آباد:مثال پبلشرز ،س2012ء
 https://www.rekhta.org/ghazals/kah-gayaa-thaa-vo-kuchh-ishaare-se-naseem-abbasi-ghazals?sort=popularity-desc&lang=ur